ΓΡΑΠΤΗ ΕΡΩΤΗΣΗ E-3221/98

υποβολή: Pedro Marset Campos (GUE/NGL) προς την Επιτροπή

(26 Οκτωβρίου 1998)

Θέμα: Εγκαταστάσεις καθαρισμού λυμάτων στη Cieza (Murcia, Ισπανία)

Οι εγκαταστάσεις καθαρισμού των λυμάτων της Cieza, οι οποίες χρηματοδοτούνται με κοινοτικά κονδύλια, εδώ και τέσσερα χρόνια δεν λειτουργούν ορθά και παράγουν λύματα που εκχέονται απευθείας στον ποταμό Segura, με αποτέλεσμα, κατά το πέρασμα του ποταμού από την τοποθεσία Cieza, να προκαλούν ανυπόφορες και ανθυγιεινές αναθυμιάσεις για τους περίοικους. Ο πληττόμενος πληθυσμός ζητεί τη λήψη εκτάκτων μέτρων για την εξάλειψη των "θανατηφόρων αναθυμιάσεων" που διαχέονται από τις εγκαταστάσεις καθαρισμού και βασίζει την διαμαρτυρία του στην Απόφαση του Δικαστηρίου του Στρασβούργου σύμφωνα με την οποία καταδικάζεται το Ισπανικό Κράτος στην καταβολή αποζημίωσης σε μια κάτοικο της Murcia για ένα παρεμφερές πρόβλημα, δυνάμει του άρθρου 8 της Ευρωπαϊκής Σύμβασης για τα Ανθρώπινα Δικαιώματα.

Έχει επαληθευτεί εξάλλου ότι το πρόβλημα των δύσοσμων αναθυμιάσεων είναι χαρακτηριστικό κάθε τοποθεσίας στην οποία υπάρχουν εγκαταστάσεις καθαρισμού με αυτά τα χαρακτηριστικά.

1. Έχει λάβει γνώση η Επιτροπή της συγκεκριμένης καταστάσεως;

2. Δεν θεωρεί η Επιτροπή ότι οι αρμόδιες αρχές πρέπει να πραγματοποιήσουν μια εκτίμηση της πραγματικής λειτουργίας του σταθμού καθαρισμού λυμάτων της συγκεκριμένης τοποθεσίας καθώς επίσης και να προβούν στη σύνταξη ενός σχεδίου πλήρους επισκευής του ίδιου του σταθμού διορθώνοντας όλα τα ελαττώματα που εντοπίζονται;

3. Σε ποιές ενέργειες μπορεί να προβεί η Επιτροπή έναντι των Ισπανικών Αρχών με απώτερο σκοπό να εγγυηθεί την τήρηση της κοινοτικής νομοθεσίας για το περιβάλλον και πιο συγκεκριμένα τις ακόλουθες οδηγίες:

α) την Οδηγία 85/337/ΕΟΚ(1) που αφορά την εκτίμηση των επιπτώσεων ορισμένων σχεδίων ιδιωτικών και δημόσιων έργων στο περιβάλλον,

β) την Οδηγία 91/156/ΕΟΚ(2) που αφορά τα απόβλητα,

γ) την Οδηγία 90/313/ΕΟΚ(3) που αφορά την ελεύθερη πληροφόρηση για το περιβάλλον;

4. Μπορεί η Επιτροπή να ανακοινώσει κάθε πληροφορία που θα μπορούσαν να της παράσχουν οι Ισπανικές Αρχές για το συγκεκριμένο θέμα;

Απάντηση της κας Bjerregaard εξ ονόματος της Επιτροπής

(21 Ιανουαρίου 1999)

1. Η Επιτροπή δεν έχει υπόψη της αυτά στα οποία αναφέρεται το Αξιότιμο Μέλος του Κοινοβουλίου.

2. Στο πλαίσιο της οδηγίας 91/2171/ΕΟΚ(4) του Συμβουλίου της 21ης Μαΐου 1991, περί της επεξεργασίας των αστικών λυμάτων και προκειμένου να συμβάλει στην εφαρμογή της, η Κοινότητα χρηματοδότησε την εγκατάσταση σταθμών καθαρισμού στην Ισπανία. Ωστόσο, εναπόκειται στις ισπανικές αρχές να εξασφαλίσουν την ομαλή διαχείριση και την εύρυθμη λειτουργία των εν λόγω εγκαταστάσεων.

3. Η Επιτροπή αγνοεί το κατά πόσον ο περί ου ο λόγος σταθμός καθαρισμού υδάτων έχει υποβληθεί στην διαδικασία εκτίμησης περιβαλλοντικών επιπτώσεων που προβλέπεται από την οδηγία 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον. Πρέπει ωστόσο να σημειωθεί ότι το άρθρο 2 της εν λόγω οδηγίας προβλέπει ότι τα έργα που ενδέχεται να έχουν σημαντικές επιπτώσεις στο περιβάλλον, ιδίως ως εκ της φύσεως, των διαστάσεων ή της θέσεώς τους, πρέπει να υπόκεινται σε εκτίμηση όσον αφορά τις επιπτώσεις τους, πριν από τη χορήγηση της άδειας. Η διάταξη αυτή εφαρμόζεται στα έργα που απαριθμούνται στα παραρτήματα Ι και ΙΙ της οδηγίας. Το σημείο 11 δ) του παραρτήματος ΙΙ αναφέρει τους σταθμούς. Σύμφωνα με το άρθρο 4 παράγραφος 2 της οδηγίας, τα έργα που υπάγονται σε μία από τις κατηγορίες που απαριθμούνται στο παράρτημα ΙΙ, υπόκεινται σε εκτίμηση των επιπτώσεών τους, όταν το εμπλεκόμενο κράτος μέλος θεωρεί ότι τα χαρακτηριστικά του το επιβάλλουν. Προκειμένου περί εγκαταστάσεων που λειτουργούν ήδη από τετραετίας, δεν μπορεί να απαιτηθεί εκ των υστέρων η διενέργεια εκτίμησης περιβαλλοντικών επιπτώσεων σύμφωνα με την οδηγία.

Όσον αφορά την οδηγία 91/156/ΕΟΚ του Συμβουλίου της 18ης Μαρτίου 1991 περί τροποποιήσεως της οδηγίας 75/442/ΕΟΚ περί αποβλήτων, η Επιτροπή, βάσει των πληροφοριών που προσκομίζει το Αξιότιμο Μέλος του Κοινοβουλίου, θεωρεί ότι αυτή δεν τυγχάνει εφαρμογής στην προκειμένη περίπτωση, δεδομένου ότι το άρθρο 2 αποκλείει από το πεδίο εφαρμογής τα λύματα, όταν αυτά καλύπτονται από άλλη νομοθεσία. Και στην προκειμένη περίπτωση, τα λύματα διέπονται από την προαναφερθείσα οδηγία 91/271/ΕΟΚ.

Η οδηγία 90/313/ΕΟΚ του Συμβουλίου της 7ης Ιουνίου 1990 σχετικά με την ελευθερία πρόσβασης στις πληροφορίες που αφορούν το περιβάλλον, προβλέπει στο άρθρο 3 ότι οι αρχές υποχρεούνται να θέτουν τις σχετικές με το περιβάλλον πληροφορίες στην διάθεση κάθε προσώπου που υποβάλλει σχετικό αίτημα, χωρίς αυτό να είναι υποχρεωμένο να αποδείξει συμφέρον. Επί τη βάσει και μόνον των στοιχείων στα οποία αναφέρεται το Αξιότιμο Μέλος του Κοινοβουλίου, η Επιτροπή δεν είναι σε θέση να εξακριβώσει το κατά πόσον οι ισπανικές αρχές έγιναν αποδέκτες αιτήματος πρόσβασης στις πληροφορίες, και ότι δεν έδωσαν την δέουσα συνέχεια στο εν λόγω αίτημα.

4. Η Επιτροπή διευκρινίζει ότι, αντιθέτως με τα αναφερόμενα στην ερώτηση, ο σταθμός καθαρισμού των λυμάτων της Cieza δεν έχει συγχρηματοδοτηθεί από κοινοτικά ταμεία. Αντιθέτως, το έργο της γεωτεχνικής μελέτης στην περιοχή του σταθμού καθαρισμού και της ανάλυσης των υγρών λυμάτων που εκχέονται σε αυτήν, εν όψει της επέκτασης του εν λόγω σταθμού, συγχρηματοδοτήθηκε το 1997, στο πλαίσιο του επιχειρησιακού προγράμματος της περιφέρειας Murcia (1994-1999).

Η Επιτροπή διαβιβάζει στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου τις πληροφορίες που της περιήλθαν από τις ισπανικές αρχές, σχετικά με τον εν λόγω σταθμό καθαρισμού.

(1) ΕΕ L 175 της 5.7.1985, σελ. 40.

(2) ΕΕ L 78 της 26.3.1991, σελ. 32.

(3) ΕΕ L 158 της 23.6.1990, σελ. 56.

(4) ΕΕ L 135 της 30.5.1991, σελ. 40.